CELEX: 32020X0415(01)
Language: lt
Date: 1584316800000
Title: Europos vertybinių popierių ir rinkų institucijos (ESMA) sprendimas (ES) 2020/525 2020 m. kovo 16 d. kuriuo iš fizinių arba juridinių asmenų, turinčių grynąsias trumpąsias pozicijas, reikalaujama laikinai sumažinti pranešimo apie grynąsias trumpąsias pozicijas, susijusias su įmonių, kurių akcijomis leidžiama prekiauti reguliuojamoje rinkoje, išleistu akciniu kapitalu, ribas ir viršijant tam tikrą ribą pranešti kompetentingoms institucijoms, kaip numatyta Europos Parlamento ir Tarybos reglamento (ES) Nr. 236/2012 28 straipsnio 1 dalies a punkte

15.4.2020   
               
               
                  LT
               
               
                  Europos Sąjungos oficialusis leidinys
               
               
                  L 116/5
               
            
         EUROPOS VERTYBINIŲ POPIERIŲ IR RINKŲ INSTITUCIJOS (ESMA) SPRENDIMAS (ES) 2020/525
         2020 m. kovo 16 d.
         kuriuo iš fizinių arba juridinių asmenų, turinčių grynąsias trumpąsias pozicijas, reikalaujama laikinai sumažinti pranešimo apie grynąsias trumpąsias pozicijas, susijusias su įmonių, kurių akcijomis leidžiama prekiauti reguliuojamoje rinkoje, išleistu akciniu kapitalu, ribas ir viršijant tam tikrą ribą pranešti kompetentingoms institucijoms, kaip numatyta Europos Parlamento ir Tarybos reglamento (ES) Nr. 236/2012 28 straipsnio 1 dalies a punkte
         EUROPOS VERTYBINIŲ POPIERIŲ IR RINKŲ INSTITUCIJOS (ESMA) PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į Europos ekonominės erdvės susitarimą, ypač į jo IX priedą,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2012 m. kovo 14 d. Europos Parlamento ir Tarybos reglamentą (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų (2), ypač į jo 28 straipsnį,
         atsižvelgdama į 2012 m. liepos 5 d. Komisijos deleguotąjį reglamentą (ES) Nr. 918/2012, kuriuo papildomos Europos Parlamento ir Tarybos reglamento (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų nuostatos, susijusios su apibrėžtimis, grynųjų trumpųjų pozicijų apskaičiavimu, padengtais valstybės kredito įsipareigojimų neįvykdymo apsikeitimo sandoriais, informacijos pranešimo ribomis, likvidumo ribomis apribojimams sustabdyti, dideliu finansinių priemonių vertės sumažėjimu ir neigiamais įvykiais (3), ypač į jo 24 straipsnį;
         kadangi:
         1.   ĮŽANGA
         
         
                     (1)
                  
                  
                     Pagal šį ESMA sprendimą fiziniai arba juridiniai asmenys, turintys grynąsias trumpąsias pozicijas, susijusias su akcija, kuria leista prekiauti reguliuojamoje rinkoje, turi pateikti kompetentingai institucijai informaciją apie tokią poziciją, jeigu pozicija pasiekia arba viršija 0,1 % išleisto akcinio kapitalo ribą.
                  
               
                     (2)
                  
                  
                     Atsižvelgiant į neseniai įvykusius išskirtinius pokyčius finansų rinkose, ESMA sprendimu sukuriama priemonė yra susijusi su tuo, kad nacionalinėms kompetentingoms institucijoms ir ESMA būtina žinoti apie rinkos dalyvių įgytas grynąsias trumpąsias pozicijas, susijusias su akcijomis, kuriomis leista prekiauti reguliuojamoje rinkoje.
                  
               2.   PRIEMONĖS PAJĖGUMAS SUMAŽINTI KILUSIAS GRĖSMES IR TARPVALSTYBINIS POVEIKIS (REGLAMENTO (ES) NR. 236/2012 28 STRAIPSNIO 2 DALIES A PUNKTAS)
         
         a)   Grėsmė tinkamam finansų rinkų veikimui ir vientisumui
         
         
                     (3)
                  
                  
                     COVID-19 pandemijos protrūkis daro didelį neigiamą poveikį realiajai ekonomikai ir ES finansų rinkoms. Kalbant apie pastarąsias, nuo 2020 m. vasario 20 d. ES akcijų rinkos susitraukė 30 % [1 lentelė]; smarkus akcijų kainų kritimas padarė poveikį visiems sektoriams ir visų rūšių emitentams.
                  
               
                     (4)
                  
                  
                     ESMA mano, kad tokia neigiama padėtis kelia didelę grėsmę tinkamam finansų rinkų veikimui ir vientisumui. Kainų kitimas yra, visų pirma, susijęs su COVID-19 pandemijos plitimu ES; dėl to labai padidėjo ES finansų rinkų jautrumas. Kyla akivaizdus pavojus, kad artimiausias dienas ir savaites tokia mažėjimo tendencija tęsis. Toks smarkus kainų kritimas kenkia kainų formavimo mechanizmui ir kyla grėsmė rinkų vientisumui ir tinkamam veikimui.
                  
               
                     (5)
                  
                  
                     Dėl didelių nuostolių mažėja ir pasitikėjimas rinka. Jam mažėjant kyla grėsmė tinkamam rinkų veikimui ir vientisumui, nes kainos gali būti dar nepastovesnės ir staigiai mažėti.
                  
               
                     (6)
                  
                  
                     Tokiomis aplinkybėmis, kaip paaiškinama toliau 3 skirsnyje, skolintų vertybinių popierių pardavimas gali paspartinti kainų svyravimus ir padidinti rinkos nuostolius.
                  
               
                     (7)
                  
                  
                     Laikantis ESMA įgaliojimų ribų, siūloma priemonė įpareigoja fizinius arba juridinius asmenis, turinčius grynąją trumpąją poziciją akcijomis, kuriomis leista prekiauti reguliuojamoje rinkoje, apie ją pranešti kompetentingai institucijai laikantis žemesnių ribų nei nustatyta Reglamento (ES) Nr. 236/2012 5 straipsnyje. Taip nacionalinės kompetentingos institucijos ir ESMA turėtų daugiau galimybių tinkamai įvertinti padėtį ir reaguoti, jeigu reikėtų imtis griežtesnių veiksmų, susijusių su rinkų vientisumu, tinkamu veikimu ir stabilumu.
                  
               b)   Grėsmė visos Sąjungos finansų sistemos arba jos dalies stabilumui
         
         
                     (8)
                  
                  
                     Kaip Finansinio stabilumo apžvalgoje paaiškino ECB (4), finansinis stabilumas – tai padėtis, kai finansų sistema, apimanti finansų tarpininkus, rinkas ir rinkų infrastruktūras, yra pajėgi atlaikyti sukrėtimus ir įveikti finansinių disbalansų padarinius. Padidėjęs rinkos dalyvių noras parduoti ir neįprastas akcijų kainų nepastovumas jau pasireiškė ir gali tęstis. Susiklosčius tokiai situacijai rinkos dalyviai gali įgyti naujų trumpųjų pozicijų, kad pasipelnytų iš toliau krentančių kainų, o tai savo ruožtu gali sukelti dar didesnį kainų mažėjimą nei pastarosiomis savaitėmis. ESMA mano, kad tokiomis rinkos aplinkybėmis Sąjungoje kyla didelė grėsmė finansiniam stabilumui.
                  
               
                     (9)
                  
                  
                     Dėl tokio kainų sumažėjimo didžioji dauguma arba net visos akcijos, kuriomis leista prekiauti reguliuojamoje rinkoje, atsidūrė neapibrėžtoje padėtyje, kurioje tolesnis kainų mažėjimas, nesusijęs su papildoma esmine informacija, galėtų turėti itin žalingų pasekmių.
                  
               
                     (10)
                  
                  
                     Būtent dabar, kai rinkoje atsiranda vis daugiau informacijos apie COVID-19, ši priemonė gali būti veiksmingiausia, nes ji leis nacionalinėms kompetentingoms institucijoms geriau stebėti rinkos tendencijas ir pritaikyti tolesnes atsakomąsias reguliavimo priemones.
                  
               
                     (11)
                  
                  
                     ESMA nuomone, pranešimo ribų mažinimas yra išankstinė priemonė, kuri šiomis išskirtinėmis aplinkybėmis yra būtina norint stebėti pokyčius rinkose. Šia priemone galima naudotis siekiant įvertinti ir galbūt palaipsniui įgyvendinti tolesnes atsakomąsias reguliavimo priemones, jeigu paaiškėtų, kad jos yra būtinos.
                  
               c)   Tarpvalstybinis poveikis
         
         
                     (12)
                  
                  
                     Pirmiau aprašytos grėsmės rinkos vientisumui, tinkamam veikimui ir finansiniam stabilumui yra aktualios visai ES. Nuo 2020 m. vasario 20 d. EUROSTOXX 50 INDEX, taikomas 50 patikimiausių emitentų iš 11 (5) euro zonos šalių, sumažėjo maždaug 30 % [1 lentelė]. Be to, pasireiškė akivaizdus neįprasto noro parduoti poveikis pagrindiniams ES rinkų indeksams [2 lentelė].
                  
               
                     (13)
                  
                  
                     Atsižvelgiant į tai, kad šios grėsmės daro poveikį kiekvienos ES valstybės narės finansų rinkoms, tarpvalstybinis poveikis yra itin didelis.
                  
               3.   JOKIA KOMPETENTINGA INSTITUCIJA NESIĖMĖ PRIEMONIŲ GRĖSMEI MAŽINTI ARBA VIENA AR DAUGIAU KOMPETENTINGŲ INSTITUCIJŲ ĖMĖSI PRIEMONIŲ, KURIOMIS GRĖSMĖ TINKAMAI NESUMAŽINAMA (REGLAMENTO (ES) NR. 236/2012 28 STRAIPSNIO 2 DALIES B PUNKTAS).
         
         
                     (14)
                  
                  
                     Viena iš sąlygų, dėl kurios ESMA šiuo sprendimu nustatytų šią priemonę, yra tai, kad kompetentinga institucija arba kompetentingos institucijos nesiėmė jokių veiksmų grėsmei pašalinti arba kad įgyvendintais veiksmais nepavyksta tinkamai pašalinti grėsmės.
                  
               
                     (15)
                  
                  
                     Dėl šiame sprendime aprašyto susirūpinimo dėl rinkos vientisumo, tinkamo veikimo ir finansinio stabilumo kai kurios nacionalinės kompetentingos institucijos surengė konsultacijas arba ėmėsi nacionalinių veiksmų, skirtų skolintų akcijų pardavimui apriboti.
                  
               
                     (16)
                  
                  
                     Ispanijos Comisión Nacional del Mercado de Valores nustatė laikiną draudimą parduoti 69 skolintas akcijas (6), kuriomis prekiaujama keliose Ispanijos prekybos vietose. Draudimas buvo nustatytas remiantis Reglamento (ES) Nr. 236/2012 23 straipsniu, atsižvelgiant į kainų kritimą 2020 m. kovo 12 d. daugiau nei 10 %, o nelikvidžių akcijų atveju – daugiau nei 20 %, nurodant atitinkamų akcijų duomenis. Draudimas buvo pritaikytas 2020 m. kovo 13 d. prekybos sesijai ir nebuvo pratęstas.
                  
               
                     (17)
                  
                  
                     Italijos Commissione Nazionale per le Società e la Borsa nustatė laikiną draudimą parduoti 85 skolintas akcijas (7), kuriomis prekiaujama Borsa Italiana MTA rinkoje. Draudimas buvo nustatytas remiantis Reglamento (ES) Nr. 236/2012 23 straipsniu, atsižvelgiant į kainų kritimą 2020 m. kovo 12 d. daugiau nei 10 %, nurodant atitinkamų akcijų duomenis. Draudimas buvo pritaikytas 2020 m. kovo 13 d. prekybos sesijai ir nebuvo pratęstas.
                  
               
                     (18)
                  
                  
                     Po šių dviejų priemonių tokių pat imtasi 2020 m. kovo 13 d. Vokietijos Tradegate Exchange ir Jungtinėje Didžiosios Britanijos ir Šiaurės Airijos Karalystėje (8), kur laikinas draudimas buvo pritaikytas 154 priemonėms.
                  
               
                     (19)
                  
                  
                     Tokiais laikinais skolintų vertybinių popierių pardavimo apribojimais pagal Reglamento (ES) Nr. 236/2012 23 straipsnį nepavyko pašalinti iškilusių grėsmių, nes jie buvo taikomi tik vieną prekybos dieną.
                  
               
                     (20)
                  
                  
                     Pasibaigus pirmiau nurodytų Italijoje ir Ispanijoje pritaikytų laikinų priemonių galiojimui ES nebuvo imamasi jokių kitų priemonių pagal Reglamentą (ES) Nr. 236/2012 ir šio sprendimo priėmimo dieną jokios tokios priemonės negalioja.
                  
               
                     (21)
                  
                  
                     Kai buvo priimamas šis sprendimas, nė viena kompetentinga institucija netaikė priemonių, kad geriau matytų grynųjų trumpųjų pozicijų veiklos raidą nustačius žemesnes pranešimo ribas.
                  
               
                     (22)
                  
                  
                     Atsižvelgiant į pirmiau nurodytas visai ES kilusias grėsmes, pasidarė akivaizdu, kad dabartinėmis nepalankiomis rinkos sąlygomis nacionalinių kompetentingų institucijų gaunamos informacijos nepakanka. ESMA mano, kad pranešimo ribų mažinimas turėtų užtikrinti, kad visos nacionalinės kompetentingos institucijos visoje ES ir ESMA turėtų kuo geresnį duomenų rinkinį stebėti rinkos tendencijas, kad prireikus galėtų pačios ir sudarytų galimybę ESMA imtis papildomų priemonių.
                  
               
                     (23)
                  
                  
                     Patvirtindama šią priemonę ESMA taip pat nusprendė, kad naujoji pranešimo riba bus taikoma iš karto po jos paskelbimo ESMA interneto svetainėje, kaip numatyta Reglamento (ES) Nr. 236/2012 28 straipsnio 9 dalyje.
                  
               4.   PRIEMONĖS VEIKSMINGUMAS (REGLAMENTO (ES) NR. 236/2012 28 STRAIPSNIO 3 DALIES A PUNKTAS)
         
         
                     (24)
                  
                  
                     ESMA turi taip pat atsižvelgti į tai, kiek taikant priemonę galima reikšmingai sumažinti nustatytas grėsmes.
                  
               
                     (25)
                  
                  
                     ESMA išanalizavo aplinkybes, susiklosčiusias per pastarąsias prekybos dienas prekybos vietose, ypač po 2020 m. kovo 9 d. [1 lentelė], kiek jos kelia grėsmę Sąjungos rinkų vientisumui ir finansiniam stabilumui ir ar, žvelgiant į ateitį, taikant ESMA priemonę galima veiksmingai pašalinti tokias grėsmes.
                  
               a)   Taikant priemonę reikšmingai sumažinama grėsmė tinkamam finansų rinkų veikimui ir vientisumui
         
         
                     (26)
                  
                  
                     ESMA nuomone, nepaisant neįprastų nuostolių, patirtų prekiaujant akcijomis reguliuojamose rinkose po 2020 m. vasario 20 d. ir ypač po 2020 m. kovo 9 d., rinkos veikia tinkamai ir jų vientisumas yra iš esmės išsaugotas.
                  
               
                     (27)
                  
                  
                     Tuo remdamasi šiuo metu ESMA mano, kad šis sprendimas, atsižvelgiant į susiklosčiusias aplinkybes, yra proporcingas.
                  
               
                     (28)
                  
                  
                     Tačiau dėl nuolat kylančio noro parduoti, susijusio su paskesniais pokyčiais, darančiais poveikį itin dideliam emitentų skaičiui visų rūšių sektoriuose visose valstybėse narėse, rinkų padėtis yra vis dėlto trapi.
                  
               
                     (29)
                  
                  
                     Kai stebimas didelis rinkos dalyvių noras parduoti, o rinka nėra pastovi, skolintų vertybinių popierių pardavimas ir trumpųjų pozicijų kaupimas gali sustiprinti kainų mažėjimo tendencijas, jau dabar stebimas finansų rinkose. Nors kitais atvejais skolintų vertybinių popierių pardavimas gali daryti teigiamą poveikį nustatant teisingą emitentų vertę, dabartinėmis rinkos aplinkybėmis dėl jo kyla papildoma grėsmė tinkamam rinkų veikimui ir vientisumui.
                  
               
                     (30)
                  
                  
                     ESMA mano, kad šiuo metu nesiimant tokios priemonės nacionalinės kompetentingos institucijos ir ESMA nebūtų pajėgios tinkamai stebėti rinkos dabartinėje rinkos aplinkoje, kurioje susiformavo didelis rinkos dalyvių noras parduoti ir neįprastas Sąjungos akcijų, kuriomis leista prekiauti reguliuojamoje rinkoje, kainų nepastovumas [1 lentelė], kuris galėtų dar labiau padidėti įsigyjant trumpųjų pozicijų. Visų pirma, atsižvelgiant į susiklosčiusios ekstremalios situacijos horizontalųjį poveikį įvairioms akcijoms Sąjungoje, akcijų kainos gali mažėti dėl stiprėjančio pardavėjų noro parduoti, kylančio iš skolintų vertybinių popierių pardavimo ir padidėjusių grynųjų trumpųjų pozicijų, kurios lieka nenustatytos, nes nepasiekia šiuo metu galiojančių pranešimo nacionalinėms kompetentingoms institucijoms ribų.
                  
               
                     (31)
                  
                  
                     Taigi nacionalinės kompetentingos institucijos ir ESMA turi kuo anksčiau sužinoti apie atvejus, kai rinkos dalyviai sudaro skolintų vertybinių popierių pardavimo sandorius ir sukaupia reikšmingas grynąsias trumpąsias pozicijas, kad prireikus galėtų užkirsti kelią atvejams, kai tokios pozicijos tampa signalu, dėl kurio vienas po kito vykdoma daug pardavimo nurodymų ir dar smarkiau sumažėja vertė. Vadovaudamasi tais pačiais sumetimais ESMA mano, jog galima išlaikyti Reglamento (ES) Nr. 236/2012 6 straipsnyje nustatytą informacijos atskleidimo ribą, bet nuolat stebi rinkos sąlygas ir imsis tolesnių priemonių, jeigu dėl rinkos sąlygų jos bus būtinos.
                  
               b)   Taikant priemonę reikšmingai sumažinama grėsmė visos Sąjungos finansų sistemos arba jos dalies stabilumui
         
         
                     (32)
                  
                  
                     Kaip aprašyta pirmiau, prekybai akcijomis po 2020 m. vasario 20 d. ir ypač po 2020 m. kovo 9 d. yra būdingi didelis noras parduoti ir neįprastas nepastovumas, dėl kurių stebimas smarkus mažėjimas, darantis poveikį emitentams visų rūšių sektoriuose.
                  
               
                     (33)
                  
                  
                     Nemažėjantis didelis rinkos dalyvių noras parduoti bankų ir kitų finansų įstaigų ir įvairių emitentų iš visų sektorių akcijas gali sukelti grėsmę vienos ar kelių valstybių narių ir galiausiai Sąjungos finansų sistemos finansiniam stabilumui.
                  
               
                     (34)
                  
                  
                     Be to, ESMA nuomone, dėl smarkaus vertės sumažėjimo ir didžiulio nepastovumo, ypač po 2020 m. kovo 9 d., rinkos dalyviai ir plačioji visuomenė gali nepasitikėti finansų sistemos veikimu.
                  
               
                     (35)
                  
                  
                     Tokios rizikos buvimas taip pat akivaizdus dėl to, kad valstybių narių ir Sąjungos lygmenimis per pastarąsias dienas imamasi įvairių priemonių, kuriomis siekiama stabilizuoti finansų sistemą ir visą ekonomiką.
                  
               
                     (36)
                  
                  
                     Kaip parodyta pirmiau, dėl skolintų vertybinių popierių pardavimo ir reikšmingų grynųjų trumpųjų pozicijų kaupimo gali padidėti rinkos dalyvių noras parduoti ir paūmėti kainų mažėjimo tendencijos, kurios šiuo metu kelia grėsmę ir gali padaryti didelį žalingą poveikį finansų įstaigų ir kitų sektorių įmonių finansiniam stabilumui. Atsižvelgiant į tai, ribojant nacionalinėms kompetentingoms institucijoms ir ESMA teikiamus duomenis būtų apribotas jų pajėgumas pašalinti galimą neigiamą poveikį ekonomikai ir galiausiai visos Sąjungos finansiniam stabilumui.
                  
               
                     (37)
                  
                  
                     ESMA priemone laikinai sumažinti pranešimo apie grynąsias trumpąsias pozicijas nacionalinėms kompetentingoms institucijoms ribą sumažinama tokia grėsmė, kylanti Sąjungos finansų sistemos dalių ar galiausiai visos sistemos stabilumui.
                  
               c)   Kompetentingų institucijų pajėgumo stebėti grėsmę didinimas
         
         
                     (38)
                  
                  
                     Įprastomis rinkos sąlygomis nacionalinės kompetentingos institucijos stebi visas grėsmes, galinčias kilti dėl skolintų vertybinių popierių pardavimo ir grynųjų trumpųjų pozicijų kaupimo, imdamosi Sąjungos teisės aktuose numatytų priežiūros priemonių, visų pirma, susijusių su pareigomis pranešti apie grynąsias trumpąsias pozicijas pagal Reglamentą (ES) Nr. 236/2012 (9).
                  
               
                     (39)
                  
                  
                     Tačiau dėl susiklosčiusių rinkos aplinkybių nacionalinių kompetentingų institucijų ir ESMA vykdomą stebėsenos veiklą, susijusią su bendromis akcijų, kuriomis leista prekiauti reguliuojamose rinkose, grynosiomis trumposiomis pozicijomis, būtina stiprinti. Tam svarbu ne tik užtikrinti, kad nacionalinės kompetentingos institucijos gautų pranešimus ankstesniame grynosios trumposios pozicijos kaupimo etape, o ne taikant galiojantį 0,2 % lygį, bet ir nustatyti, kad tokia peržiūrėta pareiga pranešti įsigaliotų nedelsiant.
                  
               
                     (40)
                  
                  
                     Taigi ESMA priemonė didina nacionalinių kompetentingų institucijų pajėgumą mažinti nustatytas grėsmes ir apskritai stebėti ir valdyti grėsmes tinkamam rinkų veikimui ir finansiniam stabilumui nepalankiausiomis rinkos sąlygomis.
                  
               5.   PRIEMONĖS NEKELIA REGLAMENTAVIMO ARBITRAŽO RIZIKOS (REGLAMENTO (ES) NR. 236/2012 28 STRAIPSNIO 3 DALIES B PUNKTAS)
         
         
                     (41)
                  
                  
                     Siekdama priimti priemonę pagal Reglamento (ES) Nr. 236/2012 28 straipsnį ESMA turėtų atsižvelgti į tai, ar priemonės kelia reglamentavimo arbitražo riziką.
                  
               
                     (42)
                  
                  
                     Kadangi ESMA priemonė yra susijusi su rinkos dalyvių pareigomis teikti pranešimus apie visas akcijas, kuriomis leista prekiauti reguliuojamose rinkose, ją taikant bus užtikrinama, kad visoms nacionalinėms kompetentingoms institucijoms būtų taikoma viena pranešimo riba, užtikrinant Sąjungos ir ne Sąjungos rinkos dalyviams vienodas sąlygas prekiauti akcijomis, kuriomis leista prekiauti reguliuojamoje rinkoje.
                  
               6.   ESMA PRIEMONĖ NEDARO ŽALINGO POVEIKIO FINANSŲ RINKŲ EFEKTYVUMUI, ĮSKAITANT POVEIKĮ, PADARYTĄ MAŽINANT TŲ RINKŲ LIKVIDUMĄ ARBA SUKELIANT NEAIŠKUMĄ RINKOS DALYVIAMS, KURIS BŪTŲ NEPROPORCINGAS PRIEMONĖS NAUDAI (REGLAMENTO (ES) NR. 236/2012 28 STRAIPSNIO 3 DALIES C PUNKTAS)
         
         
                     (43)
                  
                  
                     ESMA turi įvertinti, ar priemonė daro žalingą poveikį, kurį būtų galima laikyti neproporcingu jos naudai.
                  
               
                     (44)
                  
                  
                     ESMA nuomone, nacionalinės kompetentingos institucijos turėtų įdėmiai stebėti rinkos raidą ir bet kokius grynųjų trumpųjų pozicijų pokyčius prieš svarstydamos galimybę imtis tolesnių priemonių. ESMA pažymi, kad galiojančios pranešimo ribos (0,2 % išleisto akcinio kapitalo) gali būti netinkamos susiklosčius tokioms išskirtinėms rinkos sąlygoms, kad būtų galima laiku pastebėti tendencijas.
                  
               
                     (45)
                  
                  
                     Nors dėl šiuo sprendimu sugriežtinamos pareigos teikti pranešimus juos teikiantiems subjektams gali susidaryti papildoma našta, rinkos dalyvių galimybės įsigyti ar didinti savo su akcijomis susijusias trumpąsias pozicijas nebus ribojamos. Todėl rinkos veiksmingumui nebus padaryta jokio poveikio.
                  
               
                     (46)
                  
                  
                     Ši priemonė neturėtų padaryti poveikio rinkos likvidumui, nes dėl sugriežtinamos kai kurių rinkos dalyvių pareigos teikti pranešimus jų prekybos strategijos ir atitinkamai jų dalyvavimas rinkoje neturėtų pasikeisti. Be to, dėl numatytos išimties, susijusios su rinkos formavimo veikla ir stabilizavimo programomis, neturėtų padidėti našta, tenkanti subjektams, teikiantiems svarbią likvidumo užtikrinimo ir nepastovumo mažinimo paslaugą, kuri yra ypač svarbi dabartinėje padėtyje.
                  
               
                     (47)
                  
                  
                     ESMA nuomone, jeigu jos priemonė būtų taikoma tik vienam ar keliems sektoriams arba tik tam tikrai emitentų grupei, ja galbūt nepavyktų pasiekti norimo rezultato. Kainų mažėjimo mastas, didelė akcijų (ir sektorių), kurioms padarytas poveikis, įvairovė ir ES ekonomikos ryšių su prekybos vietomis lygis suponuoja, kad visoje ES taikoma priemonė tikriausiai bus veiksmingesnė nei nacionalinės sektorinės priemonės.
                  
               
                     (48)
                  
                  
                     Kalbant apie galimą netikrumą rinkoje, šia priemone nėra nustatoma jokių naujų reguliavimo pareigų, nes ja sumažinant ribą tik keičiama nuo 2012 m. galiojanti pareiga teikti pranešimus. Ji taikoma visai prekybai akcijomis, kuriomis leista prekiauti reguliuojamoje rinkoje, todėl neatsiranda jokio netikrumo.
                  
               
                     (49)
                  
                  
                     ESMA taip pat pabrėžia, kad priemonė susijusi tik su pranešimu apie akcijas, kuriomis leista prekiauti reguliuojamoje rinkoje, siekiant aprėpti pozicijas, kurių atveju papildomas pranešimas atrodo itin svarbus. Priemonė taikoma tik, jeigu pozicijos pasiekia ar viršija 0,1 % ribą po jos įsigaliojimo.
                  
               
                     (50)
                  
                  
                     Be to, ESMA nemano, kad tokia sugriežtinta skaidrumo užtikrinimo pareiga daro žalingą poveikį finansų rinkų veiksmingumui arba investuotojams, kuris būtų neproporcingas palyginti su jos nauda.
                  
               
                     (51)
                  
                  
                     Kalbant apie priemonės trukmę, atsižvelgdama į šiuo metu turimą informaciją ESMA mano, kad būtų pagrįstas trijų mėnesių laikotarpis. ESMA supranta, kad dėl šio sprendimo tam tikrų rinkos dalyvių administracinė našta padidės, ir ketina grįžti prie įprastos pareigos teikti pranešimus, kai tik padėtis pagerės, tačiau negali atmesti ir galimybės, kad pablogėjus situacijai priemonė gali būti pratęsta.
                  
               7.   KONSULTACIJOS IR PRANEŠIMAI (REGLAMENTO (ES) NR. 236/2012 28 STRAIPSNIO 4 IR 5 DALYS)
         
         
                     (52)
                  
                  
                     ESMA pasikonsultavo su Europos sisteminės rizikos valdyba (ESRV). ESRV neprieštaravo, kad siūlomas sprendimas būtų priimtas.
                  
               
                     (53)
                  
                  
                     Apie šį siūlomą sprendimą ESMA pranešė nacionalinėms kompetentingoms institucijoms.
                  
               
                     (54)
                  
                  
                     ESMA priemonė bus pradėta taikyti, kai šis sprendimas bus paskelbtas ESMA interneto svetainėje.
                  
               PRIĖMĖ ŠĮ SPRENDIMĄ:
         
            1 straipsnis
            Apibrėžtis
            Šiame sprendime reguliuojama rinka – tai reguliuojama rinka, kaip nurodyta Europos Parlamento ir Tarybos direktyvos 2014/65/ES (10) 4 straipsnio 1 dalies 21 punkte.
         
         
            2 straipsnis
            Laikini papildomi skaidrumo įpareigojimai
            
               1.   Fizinis arba juridinis asmuo, turintis grynąją trumpąją poziciją, susijusią su įmonės, kurios akcijomis leidžiama prekiauti reguliuojamoje rinkoje, išleistu akciniu kapitalu, praneša apie tai atitinkamai kompetentingai institucijai, kaip Reglamento (ES) Nr. 236/2012 5 ir 9 straipsniuose, kai pozicija pasiekia atitinkamą šio straipsnio 2 dalyje nustatytą pranešimo ribą arba nukrenta žemiau jos.
            
            
               2.   Atitinkama pranešimo riba yra 0,1 % susijusios įmonės išleisto akcinio kapitalo ir kiekviena 0,1 % už ją didesnė vertė.
            
         
         
            3 straipsnis
            Išimtys
            
               1.   Remiantis Reglamento (ES) Nr. 236/2012 16 straipsniu, 2 straipsnyje nustatyti laikini papildomi skaidrumo įpareigojimai netaikomi akcijoms, kuriomis leista prekiauti reguliuojamoje rinkoje, kai pagrindinė prekybos tokiomis akcijomis vieta yra trečiojoje šalyje.
            
            
               2.   2 straipsnyje nustatyti laikini papildomi skaidrumo įpareigojimai netaikomi rinkos formavimo veiklai.
            
            
               3.   2 straipsnyje nustatyti laikini papildomi skaidrumo įpareigojimai netaikomi grynajai trumpajai pozicijai, susijusiai su stabilizavimo veiksmais pagal Europos Parlamento ir Tarybos reglamento (ES) Nr. 596/2014 (11) 5 straipsnį.
            
         
         
            4 straipsnis
            Įsigaliojimas ir taikymas
            Šis sprendimas įsigalioja nedelsiant jį paskelbus ESMA interneto svetainėje. Jis taikomas tris mėnesius nuo jo įsigaliojimo datos.
         
         
            Priimta Paryžiuje 2020 m. kovo 16 d.
            
               
                  Priežiūros tarybos vardu
               
               Steven MAIJOOR
               
                  Pirmininkas
               
            
         
         
            (1)  OL L 331, 2010 12 15, p. 84.
         
            (2)  OL L 86, 2012 3 24, p. 1.
         
            (3)  OL L 274, 2012 10 9, p. 1.
         
            (4)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.
         
            (5)  Airija, Austrija, Belgija, Ispanija, Italija, Liuksemburgas, Nyderlandai, Portugalija, Prancūzija, Suomija ir Vokietija.
         
            (6)  https://www.cnmv.es/portal/verDoc.axd?t={2ac24be5–78d8–4360–8199-c181c951e1e9}.
         
            (7)  http://www.consob.it/web/consob-and-its-activities/news-in-detail/-/asset_publisher/kcxlUuOyjO9x/content/press-release-12-march-2020-short-selling-hp/718268.
         
            (8)  https://www.fca.org.uk/news/news-stories/temporary-prohibition-short-selling.
         
            (9)  Plg. Reglamento (ES) Nr. 236/2012 5 straipsnį.
         
            (10)  2014 m. gegužės 15 d. Europos Parlamento ir Tarybos direktyvA 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
         
            (11)  2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
      
      
         
            PRIEDAS
            
               
            Pastaba. 2020 m. kovo 15 d. duomenys.
            Šaltiniai: „Refinitiv EIKON“; ESMA.
            
               2 lentelė
            
            
               Europos vertybinių popierių indeksų rezultatai
            
            
                         
                     
                     
                        Procentinis pokytis po 2020 m. vasario 20 d.
                     
                     
                        1 sav. procentinis pokytis
                     
                  
                        EUROSTOXX 50
                     
                     
                        –32,36 
                     
                     
                        –19,99 
                     
                  
                        AT
                     
                     
                        –36,96 
                     
                     
                        –23,50 
                     
                  
                        BE
                     
                     
                        –33,65 
                     
                     
                        –20,44 
                     
                  
                        BG
                     
                     
                        –18,26 
                     
                     
                        –15,47 
                     
                  
                        CY
                     
                     
                        –22,47 
                     
                     
                        –15,33 
                     
                  
                        CZ
                     
                     
                        –24,79 
                     
                     
                        –14,30 
                     
                  
                        DE
                     
                     
                        –32,44 
                     
                     
                        –20,02 
                     
                  
                        DK
                     
                     
                        –22,42 
                     
                     
                        –14,19 
                     
                  
                        EE
                     
                     
                        –20,92 
                     
                     
                        –14,25 
                     
                  
                        ES
                     
                     
                        –33,24 
                     
                     
                        –20,84 
                     
                  
                        FR
                     
                     
                        –32,07 
                     
                     
                        –19,87 
                     
                  
                        GR
                     
                     
                        –39,34 
                     
                     
                        –20,17 
                     
                  
                        HR
                     
                     
                        –25,18 
                     
                     
                        –16,88 
                     
                  
                        HU
                     
                     
                        –25,34 
                     
                     
                        –16,99 
                     
                  
                        IE
                     
                     
                        –28,85 
                     
                     
                        –17,85 
                     
                  
                        IS
                     
                     
                        –18,24 
                     
                     
                        –4,16 
                     
                  
                        IT
                     
                     
                        –36,39 
                     
                     
                        –23,30 
                     
                  
                        LT
                     
                     
                        –16,65 
                     
                     
                        –9,98 
                     
                  
                        LU
                     
                     
                        –35,66 
                     
                     
                        –19,27 
                     
                  
                        LV
                     
                     
                        –10,87 
                     
                     
                        –7,28 
                     
                  
                        MT
                     
                     
                        –9,05 
                     
                     
                        –7,55 
                     
                  
                        NL
                     
                     
                        –30,42 
                     
                     
                        –18,52 
                     
                  
                        NE
                     
                     
                        –29,25 
                     
                     
                        –17,39 
                     
                  
                        PL
                     
                     
                        –33,04 
                     
                     
                        –21,68 
                     
                  
                        PT
                     
                     
                        –29,08 
                     
                     
                        –17,85 
                     
                  
                        RO
                     
                     
                        –22,30 
                     
                     
                        –16,55 
                     
                  
                        SE
                     
                     
                        –27,51 
                     
                     
                        –15,50 
                     
                  
                        SI
                     
                     
                        –22,37 
                     
                     
                        –13,61 
                     
                  
                        SK
                     
                     
                        –5,69 
                     
                     
                        –5,02 
                     
                  
                        Šaltinis: „Refinitiv Datastream“.
                        2020 m. kovo 15 d. duomenys